**Generalforsamlingsudtalelse om inklusion i Vejle Kommune.**

Generalforsamlingen i Vejle Lærerkreds samlet den 21. marts 2019 udtaler følgende ifm. det nært forestående eftersyn af inklusionsindsatsen i Vejle Kommune:

Formålet med at indføre inklusion i folkeskolen var at mindske antallet af udskilte elever til specialtilbud. Lærerne tog vel imod princippet om at inkludere flere elever i normalundervisningen og forventede, at midler og efteruddannelse fulgte indsatsen, således at den er gennemførlig ude i klasseværelserne.

Forskning har fastslået, at co-teaching - hvor en lærer og en specialuddannet lærer i fællesskab forbereder, gennemfører og efterbehandler undervisningen i klasser med inklusionsproblemer - har en god effekt for elevernes læring og trivsel.

Det er samtidig Vejle Lærerkreds´ opfattelse, at det bedste udbytte ved at indsætte to voksne i undervisningen opnås, hvis der er tale om to didaktikere, der sammen forbereder, gennemfører og efterbehandler undervisningen. I forhold til inklusion opnås de klart bedste resultater, når der anvendes co-teaching, hvor der ikke blot er tale om to læreruddannede, men om en speciallærer og en almen lærer.

Det er derfor Vejle Lærerkreds’ anbefaling til Vejle Kommune, at kommunen gør co-teaching med en specialuddannet lærer og almen uddannet lærer til rygraden i kommunens inklusionsindsats. Ud fra et ønske om at skabe den bedst mulige kvalitet i inklusionsindsatsen – og dermed elevernes trivsel og læring - opfordrer vi Vejle kommune til at tilslutte sig denne strategi.